Β΄ φάση πρόσληψης αναπληρωτών με … 0% κάλυψη ΖΕΠ

Συναδέλφισσες, συνάδελφοι,

Για ακόμα μια χρονιά τα σχολεία παραμένουν υποστελεχωμένα, με καθυστερημένες προσλήψεις και τοποθετήσεις εκπαιδευτικών, στερώντας έτσι από τους μαθητές μας πολύτιμες διδακτικές ώρες. Τα κενά μάλιστα, μετά και την ολοκλήρωση της Β’ φάσης πρόσληψης αναπληρωτών στις 29/09, παραμένουν σε δυσθεώρητα ύψη, με πάνω από 15.000 να μένουν ακάλυπτα, περιμένοντας τη Γ΄ φάση, τον … Νοέμβριο! 
Αυτό ακριβώς θα συμβεί και με τους μαθητές/τριες των Τ.Υ/ΖΕΠ. Σύμφωνα, μάλιστα, με το υπ’ αριθ. πρωτ. 124328/Ε1/22-9-2026 έγγραφο του ΥΠΑΙΘΑ, δεν καταχωρίστηκαν κενά ΖΕΠ για τη Β’ φάση προσλήψεων, μια εξέλιξη σημαντική, η οποία μάλιστα διαφοροποιήθηκε από την πρακτική των προηγούμενων ετών, καθώς οι προσλήψεις εκπαιδευτικών για τα ΖΕΠ πραγματοποιούνταν παραδοσιακά στη Β’ φάση προσλήψεων αναπληρωτών. Φέτος, δηλαδή, δεν έγινε ούτε καν αυτό! 
Μιλάμε για μαθητές και για μαθήτριες που προέρχονται από διαφορετικά πολιτισμικά υπόβαθρα, χωρίς να γνωρίζουν συχνά τίποτα από την ελληνική γλώσσα. Μαθητές/τριες που απαιτούν εξειδικευμένο πρόγραμμα παρέμβασης, τόσο μαθησιακά όσο και ψυχοσυναισθηματικά, μιας και πρόκειται για προσφυγόπουλα, παιδιά μεταναστών ή/και Ρομά, παιδιά -γενικότερα- που, εκτός όλων των άλλων, τούς στερείται ακόμα και το βασικό: η ομαλή ένταξή τους στην κοινωνία. Κι αυτά τα παιδιά θα πρέπει να περιμένουν -στην καλύτερη- μέχρι τον Νοέμβριο, για να έχουν τον/την εκπαιδευτικό που δικαιούνται! 
Δεν είναι κάτι καινούριο! Η λογική της υποβάθμισης, υποστελέχωσης και υποχρηματοδότησης που βρίσκεται πίσω από όλα όσα ζούμε μέσα στα σχολεία μας, «χτυπάει» πλέον ακόμα πιο έντονα και τις ανάγκες αυτών των μαθητών/τριων!  

Επιπλέον, αποτελεί πρόκληση, από την πλευρά της κυβέρνησης και του Υπουργείου Παιδείας, η αντιμετώπιση των εκπαιδευτικών ως δασκάλων-delivery. Έτσι, 875 συναδέλφισσες και συνάδελφοι (οι 240 στην Αττική) που πέρσι δούλεψαν στη Β’ φάση ως αναπληρωτές εκπαιδευτικοί σε Τ.Υ/ΖΕΠ, φέτος μένουν εκτός σχολικών μονάδων για τουλάχιστον έναν μήνα επιπλέον.

Τα κενά των Τ.Υ/ΖΕΠ υφίστανται εδώ και χρόνια, χωρίς να ιδρύονται οργανικές θέσεις και να πραγματοποιούνται οι αντίστοιχοι μόνιμοι διορισμοί. Αντίθετα, τα τελευταία χρόνια έχουν ήδη καταργηθεί αρκετές Τ.Υ/ΖΕΠ, ως αποτέλεσμα των μέτρων «εξοικονόμησης» που εφαρμόζονται, όπως οι πολλές συγχωνεύσεις τμημάτων και το «κούρεμα» στο ολοήμερο, στο γενικότερο πλαίσιο της αντιμετώπισης της εκπαίδευσης και των αναγκών μας ως «κόστος». 
Από την άλλη πλευρά, και όσο από την παιδεία κόβουν, υπάρχουν άπλετα κονδύλια για την πολεμική οικονομία η οποία είναι αυτή που -εκτός όλων των άλλων- «δημιουργεί» τον θάνατο και την προσφυγιά (3,5δις για την … τρύπια ασπίδα του Αχιλλέα, 7δις για το ΝΑΤΟ μόνο το 2026). 
ΔΕΝ ΠΑΕΙ ΑΛΛΟ! ΠΑΙΡΝΟΥΜΕ ΤΗΝ ΚΑΤΑΣΤΑΣΗ ΣΤΑ ΧΕΡΙΑ ΜΑΣ! 

Παλεύουμε όλοι μαζί για:

· Ουσιαστική ενίσχυση των Τ.Υ/ΖΕΠ με άμεση ίδρυση οργανικών θέσεων και διενέργεια διορισμών.
· Άμεση σύσταση επιτροπών και ομάδων για τη δημιουργία υλικού υποστήριξης των τμημάτων. Ξεχωριστή αίθουσα σε όλα τα σχολεία.
· Εδώ και τώρα νέα φάση πρόσληψης αναπληρωτών με κάλυψη όλων των κενών!

